***Монгол Улсын Их Хурлын 2012 оны намрын ээлжит чуулганы Байгаль орчин, хүнс, хөдөө аж ахуйн байнгын хорооны 2012 оны 12 дугаар сарын 04-ний өдөр (Мягмар гариг)-ийн хуралдаан 14 цаг 00 минутад Төрийн ордны “А” танхимд эхлэв.***

Байнгын хорооны дарга, Улсын Их Хурлын гишүүн Г.Баярсайхан ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 15 гишүүнээс 10 гишүүн ирж, 66.6 хувийн ирцтэй байв. Үүнд:*

***Чөлөөтэй:*** Л.Болд, Д.Тэрбишдагва, Д.Эрдэнэбат.

***Өвчтэй:*** С.Дэмбэрэл, М.Зоригт.

***Нэг. Хүнсний тухай (Шинэчилсэн найруулга) хуулийн төсөл, Хууль хүчингүй болсонд тооцох тухай, Үндэсний аюулгүй байдлын тухай хуульд нэмэлт оруулах тухай, Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд нэмэлт оруулах тухай, Статистикийн тухай хуульд нэмэлт оруулах тухай, Гаалийн тухай хуульд нэмэлт оруулах тухай, Давс иоджуулж иод дутлаас сэргийлэх тухай хуульд өөрчлөлт оруулах тухай хуулийн төслүүд (Засгийн газраас өргөн мэдүүлсэн, анхны хэлэлцүүлэг үргэлжилнэ)***

***Хоёр. Хүнсний бүтээгдэхүүний аюулгүй байдлыг хангах тухай хуулийн төсөл (Улсын Их Хурлын гишүүн Д.Тэрбишдагва нараас өргөн мэдүүлсэн, анхны хэлэлцүүлэг үргэлжилнэ)***

Хэлэлцэж буй асуудалтай холбогдуулан Үйлдвэр, хөдөө аж ахуйн дэд сайд Ц.Туваан, тус яамны Стратеги, бодлого төлөвлөлтийн газрын дарга Л.Чой-Иш, Хүнсний үйлдвэрлэлийн бодлогын хэрэгжилтийг зохицуулах газрын дарга Д.Тунгалаг, Олон улсын санхүүгийн корпорацийн хуулийн зөвлөх Ж.Нарантуяа, тус корпорацийн Хүнсний аюулгүй байдлын зөвлөх Х.Гиймаа, Улсын Их Хурлын Тамгын газрын Эрх зүй, хууль тогтоомжийн хэлтсийн зөвлөх Я.Хишигт, Байгаль орчин, хүнс, хөдөө аж ахуйн байнгын хорооны зөвлөх Б.Мөнхцэцэг, референт Л.Отгонбаяр нар байлцав.

Хуулийн төслийг анхны хэлэлцүүлэгт бэлтгэсэн талаарх танилцуулгыг ажлын хэсгийн ахлагч, Улсын Их Хурлын гишүүн А.Бакей танилцуулав.

Танилцуулгатай холбогдуулан Улсын Их Хурлын гишүүн О.Баасанхүүгийн асуусан асуултад ажлын хэсгээс зөвлөх Я.Хишигт хариулж, тайлбар хийв.

Байнгын хорооны дарга, Улсын Их Хурлын гишүүн Г.Баярсайхан ажлын хэсгээс Хүнсний тухай болон хүнсний бүтээгдэхүүний аюулгүй байдлыг хангах тухай хуулийн төслийн талаар Байнгын хороонд оруулах саналын томъёоллоор санал хураалт явуулав.

***Нэг. Хүнсний тухай хуулийн төслийн талаар.***

1.Төслийн санал хураагдсан 1.1 дэх хэсгийн “хангахтай холбогдон төр, хүнсний чиглэлийн үйл ажиллагаа эрхлэгчийн хооронд” гэснийг “хангах, хүнсний чиглэлийн үйл ажиллагаа эрхлэхтэй” гэж өөрчлөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 1

Бүгд 8

Гишүүдийн олонхийн саналаар дэмжигдлээ.

2.Төслийн санал хураагдсан 7.3 дахь заалтыг дор дурдсанаар өөрчлөн найруулах:

“7.3.Гарал үүслийн баталгаатай эрүүл малыг мал төхөөрөх үйлдвэр, цехэд техникийн зохицуулалтын шаардлага хангасан түүхий сүүг боловсруулах үйлдвэр, цехэд нийлүүлсэн хоршооны гишүүн малчин, эрчимжсэн мал аж ахуй эрхлэгчид мөнгөн урамшуулал олгоно гэсэн Хөдөө аж ахуйн яамны гаргасан саналыг дэмжиж байгаа гишүүд гараа өргөнө үү.

Дээрх саналтай холбогдуулан Улсын Их Хурлын гишүүн А.Бакей санал хэлж, ажлын хэсгийн саналын томъёоллоор санал хураалт дахин явуулав.

“7.3.Мал нядлах болон сүү боловсруулах үйлдвэр, цехэд гарал үүслийн баталгаатай эрүүл мал, малын түүхий сүүг нийлүүлсэн малчин, эрчимжсэн мал аж ахуй эрхлэгчид мөнгөн урамшуулал олгож болно” гэсэн саналыг дэмжиж байгаа гишүүд гараа өргөнө үү.

Дээрх саналтай холбогдуулан Улсын Их Хурлын гишүүн Б.Гарамгайбаатарын асуусан асуултад Улсын Их Хурлын гишүүн Г.Баярсайхан хариулж, тайлбар хийв.

Зөвшөөрсөн 6

Татгалзсан 2

Бүгд 8

Гишүүдийн олонхийн саналаар дэмжигдлээ.

Мөн дээрх саналтай холбогдуулан Улсын Их Хурлын гишүүн О.Баасанхүүгийн асуусан асуултад ажлын хэсгээс Л.Чой-Иш, зөвлөх Я.Хишигт нар хариулж, тайлбар хийв.

Дээрх саналыг дахин томъёолж, санал хураалгав.

“7.3.Мал нядлах болон сүү боловсруулах үйлдвэр, цехэд гарал үүслийн баталгаатай эрүүл мал, малын техникийн зохицуулалтын шаардлага хангасан түүхий сүүг нийлүүлсэн хоршооны малчин, эрчимжсэн мал аж ахуй эрхлэгчид мөнгөн урамшуулал олгож болно гэсэн саналыг дэмжиж байгаа гишүүд гараа өргөнө үү.

Дээрх саналтай холбогдуулан Улсын Их Хурлын гишүүн О.Баасанхүүгийн асуусан асуултад Улсын Их Хурлын гишүүн Г.Баярсайхан, ажлын хэсгээс Л.Чой-Иш нар хариулж, тайлбар хийв.

Улсын Их Хурлын гишүүн О.Баасанхүүгийн гаргасан, Хүнсний тухай хуулийн төслийн 7.3 дахь заалтын “хоршооны малчин” гэсэн үгийг хасах гэсэн саналыг дэмжиж байгаа гишүүд гараа өргөнө үү.

Зөвшөөрсөн 6

Татгалзсан 2

Бүгд 8

Гишүүдийн олонхийн саналаар дэмжигдлээ.

Улсын Их Хурлын гишүүн А.Бакейгийн гаргасан, Хүнсний тухай хуулийн төслийн 7.3 дахь заалтын “мал” гэсний дараа “техникийн зохицуулалтад нийцсэн” гэсэн үгийг нэмэх. Мал нядлах болон сүү боловсруулах үйлдвэр, цехэд гарал үүслийн баталгаатай эрүүл мал, техникийн зохицуулалтын шаардлага хангасан түүхий сүүг нийлүүлсэн малчин, эрчимжсэн мал аж ахуй эрхлэгчид мөнгөн урамшуулал олгож болно гэсэн саналыг дэмжиж байгаа гишүүд гараа өргөнө үү.

Зөвшөөрсөн 6

Татгалзсан 2

Бүгд 8

Гишүүдийн олонхийн саналаар дэмжигдлээ.

3.Төслийн санал хураагдсан 11 дүгээр зүйлээс **“**Энэ хуулийн 6.7-д заасны дагуу олгосон зөвшөөрлийн хэмжээнээс хэтрүүлэн стратегийн хүнсийг экспортлох, импортлохыг хориглоно” гэсэн 11.4 дэх хэсгийг хасах гэсэн саналыг дэмжиж байгаа гишүүд гараа өргөнө үү.

Зөвшөөрсөн 6

Татгалзсан 2

Бүгд 8

Гишүүдийн олонхийн саналаар дэмжигдлээ.

4.Төслийн санал хураагдсан16 дугаар зүйлддор дурдсанагуулгатай хэсэг нэмэх:

“16.3.Хуульд заасан хүрээ, хязгаарын дотор мэргэжлийн холбоо болон бусад төрийн бус байгууллага, иргэн хүнсний аюулгүй байдалд хөндлөнгийн хяналт тавьж болно.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 1

Бүгд 8

Гишүүдийн олонхийн саналаар дэмжигдлээ.

5.Төслийн санал хураагдсан 18.1 дэх хэсгийг дор дурдсанаар өөрчлөн найруулах:

“18.1.Монгол Улсад хүнсний аюулгүй байдлыг хангах ажлыг уялдуулан зохицуулах чиг үүрэг бүхий төр, хувийн хэвшлийн төлөөллөөс бүрдсэн орон тооны бус Хүнсний аюулгүй байдлын үндэсний зөвлөл /цаашид “Үндэсний зөвлөл гэх”/ Засгийн газрын дэргэд ажиллах бөгөөд Үндэсний зөвлөлийн дарга Монгол Улсын Ерөнхий сайд байна.” гэж өөрчлөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 1

Бүгд 8

Гишүүдийн олонхийн саналаар дэмжигдлээ.

6.Төслийн 18 дугаар зүйлд дор дурдсан агуулгатай 18.4.5 дахь хэсгийг нэмэх:

18.4.5.хүнсний аюулгүй байдлын төлөв байдлын талаарх тайланг жил бүр Улсын Их Хуралд танилцуулах гэсэн саналыг дэмжиж байгаа гишүүд гараа өргөнө үү.

Зөвшөөрсөн 6

Татгалзсан 2

Бүгд 8

Гишүүдийн олонхийн саналаар дэмжигдлээ.

7.Төслийн санал хураагдсан 21 дүгээр зүйлийг дор дурдсанаар өөрчлөн найруулах:

***“21 дүгээр зүйл. Хууль тогтоомж зөрчигчид хүлээлгэх хариуцлага***

21.1.Энэ хуулийг зөрчсөн гэм буруутай этгээдэд эрүүгийн хариуцлага хүлээлгэхээргүй бол эрх бүхий улсын байцаагч, шүүгч зөрчлийн шинж байдлыг харгалзан дор дурдсан захиргааны шийтгэлийг ногдуулна:

Дээрх саналтай холбогдуулан Улсын Их Хурлын гишүүн О.Баасанхүүгийн асуусан асуултад ажлын хэсгээс Ж.Нарантуяа хариулж, тайлбар хийв.

21.1.1.энэ хуулийн 6.7-д заасан зөвшөөрөлгүйгээр стратегийн хүнс экспортолсон, импортолсон хуулийн этгээдийг нэг сарын хөдөлмөрийн хөлсний доод хэмжээг ~~90-95~~ 40-45 дахин нэмэгдүүлсэнтэй тэнцэх хэмжээний төгрөгөөр торгож, олсон орлого болон хүнсийг хураах;

21.1.2.энэ хуулийн 7.3, 9.1.2-9.1.3, 9.1.6-9.1.7-д заасныг зөрчсөн хүнсний чиглэлийн үйл ажиллагаа эрхлэгч хуулийн этгээдийг нэг сарын хөдөлмөрийн хөлсний доод хэмжээг ~~60-75~~ 30-40 дахин нэмэгдүүлсэнтэй тэнцэх хэмжээний, иргэнийг нэг сарын хөдөлмөрийн хөлсний доод хэмжээг ~~20-25~~ 10-15 дахин нэмэгдүүлсэнтэй тэнцэх хэмжээний төгрөгөөр торгож, үйл ажиллагааг зогсоох;

21.1.3.энэ хуулийн 9.1.5-д заасныг зөрчиж үйл ажиллагаа явуулсан хүнсний чиглэлийн үйл ажиллагаа эрхлэгч хуулийн этгээдийг нэг сарын хөдөлмөрийн хөлсний доод хэмжээг ~~45-50~~ 20-25 дахин нэмэгдүүлсэнтэй тэнцэх хэмжээний, иргэнийг нэг сарын хөдөлмөрийн хөлсний доод хэмжээг ~~15-20~~ 7-10 дахин нэмэгдүүлсэнтэй тэнцэх хэмжээний төгрөгөөр торгох, үйл ажиллагааг түр зогсоох;

21.1.4.энэ хуулийн 9.3-т заасныг зөрчсөн хүнсний чиглэлийн үйл ажиллагаа эрхлэгч хуулийн этгээдийг нэг сарын хөдөлмөрийн хөлсний доод хэмжээг ~~50-55~~ 25-30 дахин нэмэгдүүлсэнтэй тэнцэх хэмжээний, иргэнийг нэг сарын хөдөлмөрийн хөлсний доод хэмжээг ~~20-25~~ 10-13 дахин нэмэгдүүлсэнтэй тэнцэх хэмжээний төгрөгөөр торгож, үйл ажиллагааг зогсоох;

21.1.5.энэ хуулийн 11, 17 дугаар зүйлд заасныг зөрчсөн экспортлогч, импортлогчийг нэг сарын хөдөлмөрийн хөлсний доод хэмжээг ~~95-100~~ 45-50 дахин нэмэгдүүлсэнтэй тэнцэх хэмжээний төгрөгөөр торгож, хүнсийг хураах.

21.2.Энэ хуулийн 21.1-д заасны дагуу захиргааны шийтгэл ногдуулсан нь гэм буруутай этгээдийг учруулсан хохирлоо төлөх үүргээс чөлөөлөх үндэслэл болохгүй.” гэсэн саналыг дэмжиж байгаа гишүүд гараа өргөнө үү.

Дээрх саналтай холбогдуулан Улсын Их Хурлын гишүүн Б.Гарамгайбаатарын асуусан асуултад Улсын Их Хурлын гишүүн Г.Баярсайхан, ажлын хэсгээс Ц.Туваан, зөвлөх Я.Хишигт нар хариулж, тайлбар хийв.

Улсын Их Хурлын гишүүн Б.Гарамгайбаатарын гаргасан, Хүнсний тухай хуулийн төслийн иргэнд хүлээлгэх хариуцлагын хэмжээг анхны орж ирсэн төслөөр дэмжиж байгаа гишүүд гараа өргөнө үү.

Зөвшөөрсөн 6

Татгалзсан 2

Бүгд 8

Гишүүдийн олонхийн саналаар дэмжигдлээ.

Дээрх 21.1.1-21.2 дахь саналуудыг бүхэлд нь дэмжиж байгаа гишүүд гараа өргөнө үү.

Зөвшөөрсөн 6

Татгалзсан 2

Бүгд 8

Гишүүдийн олонхийн саналаар дэмжигдлээ.

21.1.1.Энэ хуулийг зөрчсөн гэм буруутай этгээдэд эрүүгийн хариуцлага хүлээлгэхээргүй бол эрх бүхий улсын байцаагч зөрчлийн шинж байдлыг харгалзан дор дурдсан захиргааны шийтгэлийг ногдуулна. Шүүгч захиргааны хариуцлагыг ногдуулахдаа захиргааны хариуцлагын тухай хуулийг баримтална гэсэн саналыг дэмжиж байгаа гишүүд гараа өргөнө үү.

Дээрх саналтай холбогдуулан Улсын Их Хурлын гишүүн О.Баасанхүүгийн асуусан асуултад ажлын хэсгээс зөвлөх Я.Хишигт хариулж, тайлбар хийв.

21.1.1 дэх саналаар дахин санал хураав.

Улсын Их Хурлын гишүүн О.Баасанхүүгийн гаргасан, Хүнсний тухай хуулийн төслийн 21 дүгээр зүйлээс “Шүүгч” гэснийг хасах, Энэ хуулийг зөрчсөн гэм буруутай этгээдэд эрүүгийн хариуцлага хүлээлгэхээргүй бол эрх бүхий улсын байцаагч зөрчлийн шинж байдлыг харгалзан дор дурдсан захиргааны шийтгэлийг ногдуулна гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 2

Бүгд 9

Гишүүдийн олонхийн саналаар дэмжигдлээ.

***Хоёр. Хүнсний бүтээгдэхүүний аюулгүй байдлыг хангах тухай хуулийн төслийн талаар санал:***

1.Төслийн санал хураагдсан 8.7 дахь хэсгийг 8.7, 8.8 дахь хэсэг болгон дор дурдсанаар өөрчлөн найруулах:

“8.7.Буцаан болон татан авсан хүнсний түүхий эд, бүтээгдэхүүнийг мал, амьтны тэжээл, ургамлын бордооны зориулалтаар дахин боловсруулж болно.

8.8.Энэ хуулийн 8.7-д заасны дагуу дахин боловсруулахад мал, амьтны эрүүл мэндийн болон ургамал хамгааллын асуудал эрхэлсэн төрийн захиргааны байгууллагаас зөвшөөрөл авна.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 2

Бүгд 9

Гишүүдийн олонхийн саналаар дэмжигдлээ.

2.Төслийн санал хураагдсан 21.1.1 дэх хэсгийн “төлөвлөх” гэсний дараа “хэрэгжүүлэх;” гэж нэмэх гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 2

Бүгд 9

Гишүүдийн олонхийн саналаар дэмжигдлээ.

3.Төслийн санал хураагдсан 15.1, 15.3 дахь хэсгийг дор дурдсанаар өөрчлөн найруулах:

“15.1.Хүнсний түүхий эд, бүтээгдэхүүний аюулгүйн үзүүлэлтийн талаарх лабораторийн шинжилгээний мэдээллийн нэгдсэн санг удирдах, энэ хуулийн 15.3-т заасан лабораторийн үйл ажиллагааг уялдуулан зохицуулах чиг үүрэг бүхий Үндэсний лавлагаа лаборатори хүнсний хяналтыг хэрэгжүүлэх төрийн захиргааны байгууллагын дэргэд ажиллана.

15.3.Энэ хуулийн 15.1-д заасан Үндэсний лавлагаа лаборатори болон эрсдлийн үнэлгээний багийн ажиллах журмыг Засгийн газар батална.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 6

Татгалзсан 3

Бүгд 9

Гишүүдийн олонхийн саналаар дэмжигдлээ.

4.Төслийн санал хураагдсан 15 дугаар зүйлд дор дурдсан агуулгатай 15.4 дэх хэсэг нэмэх:

15.4.Төрийн, орон нутгийн болон хувийн өмчит лаборатори хүнсний түүхий эд, бүтээгдэхүүний аюулгүй байдлын тандалт судалгаа болон дээжийн шинжилгээ хийхэд оролцоно.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 6

Татгалзсан 3

Бүгд 9

Гишүүдийн олонхийн саналаар дэмжигдлээ.

Улсын Их Хурлын гишүүн Б.Гарамгайбаатарын гаргасан, Хүнсний бүтээгдэхүүний аюулгүй байдлын тухай хуулийн төслийн иргэнд хүлээлгэх хариуцлагын хэмжээг анхны орж ирсэн төслөөр дэмжиж байгаа гишүүд гараа өргөнө үү.

Зөвшөөрсөн 6

Татгалзсан 3

Бүгд 9

Гишүүдийн олонхийн саналаар дэмжигдлээ.

5.Төслийн 23.1.1 дэх заалтын “10 дахин” гэснийг “~~150-ыг хасаад~~ 75 дахин” гэж, төслийн 23.1.2 дахь заалтын” 8-10 дахин” гэснийг “~~95-100 дахин гэснийг хасаад~~ 45-50 дахин”гэж, “5-8 дахин” гэснийг “~~50-55~~ 20-25 дахин” гэж, “3-5 дахин” гэснийг “ ~~50- 55~~ 20-25 дахин” гэж, төслийн 23.1.3 дахь заалтын “15-20 дахин” гэснийг “ ~~100~~ 50 дахин” гэж, “10-12 дахин” гэснийг “~~60~~ 30 дахин” гэж, “8-10 дахин” гэснийг “~~55~~ 25 дахин” гэж, төслийн 23.1.4 дэх заалтын “12-15 дахин” гэснийг “~~50~~ 25 дахин” гэж, “7-9 дахин” гэснийг “~~30~~  15 дахин” гэж, “5-7 дахин” гэснийг “~~25~~ 12 дахин” гэж, төслийн 23.1.5 дахь заалтын “14-15 дахин” гэснийг “~~95~~ 45 дахин” гэж, “8-10 дахин” гэснийг “~~60~~ 30 дахин” гэж, “6-8 дахин” гэснийг “~~55~~ 25 дахин” гэж, төслийн 23.1.6 дахь заалтын “10-12 дахин” гэснийг “~~60~~ 30дахин” гэж, “6-9 дахин” гэснийг “ ~~50~~ 25 дахин” гэж, “6-8 дахин” гэснийг “~~45~~ 20 дахин” гэж, төслийн 23.1.7 дахь хэсгийн “5-8 дахин” гэснийг “~~45~~ 20 дахин” гэж, төслийн 23.1.8 дахь заалтын “5-8 дахин” гэснийг “~~70~~ 35 дахин” гэж тус тус өөрчлөх.

Зөвшөөрсөн 5

Татгалзсан 4

Бүгд 9

Гишүүдийн олонхийн саналаар дэмжигдлээ.

5 дугаар зүйлээр дахин санал хураалт явуулав. Дэмжиж байгаа гишүүд гараа өргөнө үү.

Зөвшөөрсөн 6

Татгалзсан 3

Бүгд 9

Гишүүдийн олонхийн саналаар дэмжигдлээ.

6.Хуулийн төсөл дэх хаалтад бичигдсэн үгнүүдийг хасах гэсэн саналыг дэмжиж байгаа гишүүд гараа өргөнө үү.

Зөвшөөрсөн 6

Татгалзсан 3

Бүгд 9

Гишүүдийн олонхийн саналаар дэмжигдлээ.

Дээрх хуулийн төслүүдийг Улсын Их Хурлын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн 6

Татгалзсан 3

Бүгд 9

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн А.Бакей, Хүнсний бүтээгдэхүүний аюулгүй байдлын тухай хуулийг Улсын Их Хурлын гишүүн Ц.Оюунгэрэл нар тус тус танилцуулахаар тогтов.

***Уг асуудлыг 14 цаг 45 минутад хэлэлцэж дуусав.***

***Гурав. Байгаль орчин, хүнс, хөдөө аж ахуйн байнгын хорооны 2012 оны 3 дугаар тогтоолоор байгуулагдсан ажлын хэсгийн хөдөө орон нутагт ажилласан тайлан, тогтоолын төсөл.***

Хэлэлцэж буй асуудалтай холбогдуулан Байгаль орчин, хүнс, хөдөө аж ахуйн байнгын хорооны зөвлөх Б.Мөнхцэцэг, референт Б.Баярмаа нар байв.

Уг асуудлын талаар Улсын Их Хурлын гишүүн Г.Баярсайхан танилцуулав.

Байнгын хорооны тайлан болон тогтоолын төсөлтэй холбогдуулан Улсын Их Хурлын гишүүн Б.Бат-Эрдэнийн асуусан асуултад Улсын Их Хурлын гишүүн Г.Баярсайхан хариулж, тайлбар хийв.

**Г.Баярсайхан:** -Уг тогтоолын төслийг дэмжиж байгаа гишүүд гараа өргөнө үү.

Зөвшөөрсөн 6

Татгалзсан 3

Бүгд 9

Гишүүдийн олонхийн саналаар дэмжигдлээ.

***Хуралдаан 15 цаг 00 минутад өндөрлөв.***

***Тэмдэглэлтэй танилцсан:***

БАЙГАЛЬ ОРЧИН, ХҮНС,

ХӨДӨӨ АЖ АХУЙН БАЙНГЫН

ХОРООНЫ ДАРГА Г.БАЯРСАЙХАН

***Тэмдэглэл хөтөлсөн:***

ХУРАЛДААНЫ ТЭМДЭГЛЭЛ

ХӨТЛӨГЧ Д.ЭНЭБИШ

**МОНГОЛ УЛСЫН ИХ ХУРЛЫН 2012 ОНЫ НАМРЫН ЭЭЛЖИТ**

**ЧУУЛГАНЫ БАЙГАЛЬ ОРЧИН, ХҮНС, ХӨДӨӨ АЖ АХУЙН**

**БАЙНГЫН ХОРООНЫ 12 ДУГААР САРЫН 04-НИЙ ӨДРИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

***Хуралдаан 14 цаг 00 минутад эхлэв.***

**Г.Баярсайхан:** -Гишүүдийн энэ өдрийн амгаланг айлтгая. Гишүүдийн ирц бүрдэж байна. Би та бүхэнд ирцийн талаар товчхон мэдээлэл өгчихье.

Баярсайхан ирсэн байна, Бакей гишүүн ирсэн, Баасанхүү гишүүн ирсэн байна. Болд гишүүн томилолттой байгаа. Болорчулуун гишүүн одоо ирж байна. Гарамгайбаатар гишүүн ирж байна. Дэмбэрэл гишүүн өвчтэй, Зоригт гишүүн өвчтэй, Наранхүү гишүүн ирсэн, Оюунгэрэл гишүүн ирсэн, Санжмятав гишүүн ирцэнд бүртгүүлсэн байгаа. Тэрбишдагва гишүүн чөлөөтэй байгаа юм байна. Эрдэнэбат гишүүн чөлөөтэй, Эрдэнэчимэг гишүүн ирсэн.

Тэгэхээр ирц бүрдсэн тул хурал нээснийг мэдэгдье.

Өнөөдөр та бүхэн мэдэж байгаа. Хүнсний тухай хууль, Хүнсний бүтээгдэхүүний аюулгүй байдлын тухай хуулийг хэлэлцэнэ. Хууль нь өөрөө агуулга том, хүрээ өргөн учраас бас олон удаа хуралдах шаардлага байгаа.

Өнөөдрийн хурлаар өмнөх хуралдаанууд дээр үлдсэн цөөхөн хэдэн асуудлыг хэлэлцээд дуусна. Байнгын хороогоор хэлэлцэх асуудлыг та бүхэнд танилцуулъя.

Хүнсний тухай хууль шинэчилсэн найруулга, Хүнсний бүтээгдэхүүний аюулгүй байдлын тухай хуулийн төсөл Улсын Их Хурлын гишүүн Тэрбишдагва нарын гишүүдээс өргөн мэдүүлсэн.

Мөн Байгаль орчин, хүнс хөдөө аж ахуйн байнгын хорооны 2012 оны 03 дугаар тогтоолоор байгуулагдсан ажлын хэсгийн хөдөө орон нутагт ажилласан талаарх ажлын тайланг сонсож, Байнгын хорооноос гарах тогтоолын төслийг батална.

Өнөөдөр Байнгын хорооны хуралдаанд Хүнс, хөдөө аж ахуйн яамнаас Хүнс, хөдөө аж ахуйн яамны дэд сайд Туваан, газрын дарга Чой-Иш, мөн газрын дарга Тунгалаг, Хүнсний холбооны тэргүүн Гиймаа нар оролцож байгаа.

Товчхон бас тодруулах, танилцуулах зүйлийг Бакей гишүүн хийе.

**А.Бакей:** -Гишүүдийн энэ өдрийн амар амгаланг айлтгая.

Одоо энэ хүнсний тухай, хүнсний бүтээгдэхүүний аюулгүй байдлыг хангах тухай хуулийн ажлын хэсэг өнгөрсөн хугацаанд 5 удаа хуралдаад, тэгээд дараа нь Байнгын хороон дээр түрүүчийн хуралдаан дээр бас зарчмын зөрүүтэй саналуудаа хураалгаад, үндсэндээ бол гол асуудлыг шийдсэн түрүүчийн хурал дээр.

Өнөөдрийн энэ хуралдаан дээр бол үргэлжлүүлээд тэр түрүүчийн хурал дээр бол зарим нь нээлттэй орхисон гэдэг юм уу эсвэл одоо бас эргэж харах нь зүйтэй. Засгийн газрын байр суурийг харж үзэх нь зүйтэй гэсэн тийм цөөхөн санал дээр одоо үлдээсэн. Эдгээр саналаар бол одоо ажлын хэсэг дахиж ажиллаад, зарим нэг асуудлыг бол та бүхэнд танилцуулж байна. Зарим өнөөдрийн танилцуулж байгаа зүйлүүдийн зарим нь бол найруулгын шинжтэй асуудал. Тэрийг би одоо энэ дээр танилцуулах шаардлагагүй гэж бодож байна.

Зүгээр зарчмын шинжтэй гэвэл энэ сүү боловсруулах үйлдвэр цехэд нийлүүлсэн сүү бол ариун цэвэр, эрүүл ахуйн гэрчилгээтэй байх гэсэн заалтыг манай Байнгын хорооны зарим гишүүд бас амьдралд хэрэгжүүлэхэд түвэгтэй байнаа, энийгээ бас эргэж харж үзээч гэсэн санал тавьсан. Энэ саналыг хүлээж аваад ажлын хэсэг ажиллаад тэр саналыг бол хуулийн төсөл дээр Хүнсний тухай хуулийн 7.3 дээр ийм байдлаар томъёолж байгаа.

Мал нядлах болон сүү боловсруулах үйлдвэр, цехэд гарал үүслийн баталгаатай эрүүл мал, малын түүхий сүүг нийлүүлсэн малчин эрчимжсэн мал аж ахуй эрхэлсэнд мөнгөн урамшуулал олгож болноо гэж. Тэгээд энд бол нөгөө гэрчилгээ гэхээсээ илүү одоо гарал үүслийн баталгаатай эрүүл мал, малын түүхий эд гэдгээрээ орж байгаа шүү гэж. Нэг зарчмын шинжтэй асуудал энэ байна. Би найруулгын шинжтэй асуудлыг орхиж байгаа.

Дараагийн нэг юм бол түрүүн санал хураалтан дээрээ бол энэ олон нийтийн хяналт буюу одоо олон нийтийн хэсэг нь Байнгын хорооны хуралдаан дээр бол олон нийтийн хяналт, хөндлөнгийн хяналттай болгох хэсэг нь хасагдсан байсан юм. Тэр нь эргээд одоо харсан чинь хуулийн 19 дүгээр зүйл дээр бол тэртэй тэргүй төрийн бус, чиглэлийн төрийн бус байгууллагын чиг үүргэнд бүгдээрээ байж байсан юм байна. Тэгэхээр холбогдох хэсэг дээр нь тэр одоо хуульд заасан хүрээ хязгаарын дотор мэргэжлийн холбоо болон бусад төрийн бус байгууллага, иргэн хүнсний аюулгүй байдалд хөндлөнгийн хяналт тавьж болноо гэсэн энэ асуудлыг оруулж байгаа. Тэр нь тэртэй тэргүй дэлгэрүүлж тэр хуулийн төсөл дээр байж байгаа учраас.

Дараагийн нэг юм бол зарчмын шинжтэй асуудал бол Монгол Улсад хүнсний аюулгүй байдлыг хангах ажлыг уялдуулан зохицуулах чиг үүрэг бүхий төр, хувийн хэвшлийн төлөөллөөс бүрдсэн орон тооны бус хүнсний аюулгүй байдлын үндэсний зөвлөл бол одоо түрүүчийн Байнгын хорооны хуралдаан дээр энэ хүнсний аюулгүй байдлын үндэсний зөвлөл бол хүнсний асуудал эрхэлсэн төрийн захиргааны төв байгууллагын дэргэд ажиллаад, тэгээд даргаар нь бол хүнсний асуудал эрхэлсэн Засгийн газрын гишүүн гэж дэмжигдсэн юм.

Энэ асуудлаар бас түрүүчийн хурал дээр олон хүн бас янз бүрийн зарчмын санал гаргаад, тэгээд бид нар ер нь зарчмын хувьд бол Засгийн газраас бас асууя. Саналыг нь авъя гэсэн. Тэгээд Ерөнхий сайд, Засгийн газрын Хэрэг эрхлэх газрын дарга энэ улсуудтай албан ёсоор ярилцсаны үндсэн дээр Хүнсний аюулгүй байдлын үндэсний зөвлөл нь бол Засгийн газрын дэргэд ажиллах бөгөөд Үндэсний зөвлөлийн дарга Монгол Улсын Ерөнхий сайд байнаа гэж ингэж өөрчлөхөөр болсон. Яагаад гэвэл энэ Үндэсний зөвлөл гэдэг чинь өөрөө зөвхөн хүнсний асуудал гэхээсээ илүү олон салбарыг хамарсан чиг үүрэгтэй, хөндлөнгийн хараат бус маягтай учраас энэ Ерөнхий сайдын дэргэд байх нь зүйтэй гэж. Энийг Засгийн газар бас энийг зөвшөөрч байгаа.

Тэгэхдээ нэгэнтээ Ерөнхий сайд энэ асуудлыг хариуцаж байгаа учраас, хариуцах болж байгаа учраас бас тайлангаа тавьж байхгүй бол болохгүй. Тийм учраас одоо хуулийн төслийн 18.4.5-д бол 18.4.5 гээд шинэ заалт нэмэхээр болж байгаа. Энэ нь бол хүнсний аюулгүй байдлын төлөв байдлын талаарх тайланг жил бүр Улсын Их Хуралд танилцуулах гээд. Энэ бол саяны Ерөнхий сайдаар ахлуулсан хүнсний аюулгүй байдлын үндэсний зөвлөл бол бас тайлагнаж байх юм энэ Их Хурлын өмнө тайлагнаж байх асуудлыг бас нэмж оруулж байгаа шүү гэж.

Энэ бусад одоо асуудлын хувьд бол нөгөө лавлагаа лаборатори байгаа, хүнсний лавлагаа лаборатори. Энэ нь бол түрүүчийн Байнгын хорооны хуралдаан дээр бас нэгэнт хүнсний үндэсний аюулгүй байдлын зөвлөл нь бол Ерөнхий сайдын дэргэд байгаад тэрний дэргэд лавлагаа лаборатори нь байна гэж тэгж санал хураагдаад явсан юм. Тэрэн дээр бол бас зарим гишүүд илүү өөр байдалтай, ялангуяа одоо эм, хүнсний асуудлыг бол монгол хүний эрүүл байх нөхцөлтэй уялдуулаад тусдаа байх нь зүйтэй. Бас бие даасан шинжтэй гэж.

Ийм санал тавьсан учраас энэ асуудлаар бид Засгийн газартай санал солилцсоны үндсэн дээр лавлагаа лаборатори бол мэргэжлийн хяналтын байгууллагын дэргэд байх нь зүйтэй гэж тогтсон байгаа. Яагаад гэвэл тэрэн дээрээ төвлөрөг. Тэгээд салбар салбарын одоо лабораториуд тэрэн дээр одоо лабораторийн сүлжээнийхээ мэдээллийн сангаа тэндээ бүрдүүлдэг ийм маягаар явах нь зүйтэй гэсэн ийм санал бас зарчмын шинжтэй орсон гэдгийг хэлье.

Бусад хамгийн сүүлчийн нэг асуудал бол энэ хууль тогтоомж зөрчигчдөд хүлээлгэх хариуцлагын асуудал байгаа. Энэ асуудлаар бол яг одоо хуулийн төсөлд бол их өндөр, төсөлд бишээ энэ ажлын хэсэг их өндөр хариуцлага хүлээх ёстой гэж томъёолол оруулж ирсэн. Тэгээд тэр нь бараг дээд тал нь 100 дахин ч юм уу тийм маягаар. Хөдөлмөрийн хөлсний доод хэмжээг 100 дахин гэж. Энэ дээр энэ бол хэтэрхий их байнаа. Энэ бол багасах хэрэгтэй гэсэн ийм зарчим гаргасан. Тэгээд дэд ажлын хэсгийнхэн бол энэ дээр одоо тэр түрүүчийн ажлын хэсгээс тавьсан тэр том тоог 2 дахин багасгаад, голдуу одоо 30-40 дахин, 10-15 дахин гээд тухайн одоо санкцийн төрлөөсөө хамаараад доод тал нь нэг 7-10 дахин, дээд тал нь 45-50 дахин гэсэн ийм маягтай оруулж ирсэн байна.

Зүгээр яахав би ажлын хэсгийн ахлагчийн хувьд бол энд ч гэсэн бас жаахан арай өндөр байна уу гэж би бодож байгаа. Энэ дээр бол харин гишүүд саналаа хэлэх нь зүйтэй байх. Яахав бусад хууль тогтоомж бид нар судалж үзлээ. Жишээлбэл одоо захиргааны хариуцлагын тухай хууль гэхэд иргэнд албан тушаалтанд байгууллага, аж ахуйн нэгжид хүлээлгэх хариуцлага нь бол өөр өөр. Тэгэхдээ энэ хууль нь өөрөө нэлээд дээр үед батлагдсан учраас тэрнээс хойш мөнгөний ханш унасан, тэгээд одоо хугацаа өнгөрсөн учраас энэ дээр бол арай бага байгаад байгаа юм л даа.

Тэгэхээр энэ дээрээ бол их оновчтой тогтоох асуудал байгаа. Энэ ажлын хэсэгт тусалж байгаа Байнгын хорооны ажлын алба, Тамгын газрын зөвлөхүүд болохоор 2 дахин бууруулахаар ийм санал оруулж байгаа юм байна. Товчхондоо ийм одоо цөөхөн саналаар та бүхний анхаарлыг хандуулах нь зүйтэй гэж бодож байна.

Анхаарал тавьсанд баярлалаа.

**Г.Баярсайхан:** -Бүгдээрээ ажлаа шуурхай явуулахын үүднээс одоо саяны Бакей гишүүн ажлын хэсгийн ахлагчийн тавьсан зүйлтэй тайлбар санал асуулт хэлэх гишүүд байна уу. Тэгээд цаашаа бүгдээрээ шууд нэг мөр одоо саналаа хураагаад явчихъя. Баасанхүү гишүүн.

**О.Баасанхүү:** -Баярлалаа. Нэг асуулт байна. Энэ нөгөө 21.1 дээр байна л даа. Энэ хуулийг зөрчсөн гэм буруутай этгээдэд эрүүгийн хариуцлага хүлээхээргүй бол эрх бүхий улсын байцаагч, шүүгч гэж үг байгаа юм. Би тэгээд шүүгч гэдэг дээр л асуулт тавиад байна л даа. Улсын байцаагч яахав юмаа шалгаад, мэдээж зөрчил гарвал акт тогтоогоод явчих байх тиймээ. Шүүгч гэхээр иргэний шүүгч юм уу, эрүүгийн шүүгч юм уу, захиргааны шүүгч юм уу, эсвэл хэн тэр шүүхэд аваачиж өгөх юм. Эсвэл нэг хүн энэ зөрчилтэй байнаа гэж бодоод нэг иргэн аваачаад шүүхэд өгөөд, шүүгч тэрийг нь шууд шийдэх юм уу. Хэний саналаар шийдэх юм. Ийм л асуулт байна л даа.

**Г.Баярсайхан:** -Хишигт зөвлөх.

**Я.Хишигт:** -Улсын байцаагчгүй газар бол мэдээж иргэний шүүхэд хандана. Тэгэхээр иргэний шүүгч бол ямар хариуцлага хүлээх вэ гэдгийг энэ хууль дотроос л харахгүй бол өөр хуулиас харах боломж байхгүй учраас. Одоо жишээлбэл сумдуудад ч юм уу ийм улсын байцаагчгүй байх магадлал өндөртэй шүү дээ. Тэгэхээр тэр тохиолдолд шүүхэд хандаад, миний эрхийг ингэж зөрчиж байна гэдэг юм уу, эсвэл одоо надад ингээд буруу хариуцлага ногдуулсан байнаа гээд шүүхэд очиход шүүгч ядахдаа энэ хуулийнх нь заалт нь ямар хүрээн дотор хариуцлага хүлээлгэхээр байгаа юм. Тэр хүрээгий нь харж хийдэг ийм л юутай л даа.

**Г.Баярсайхан:** -Тодруулга Баасанхүү гишүүн.

**О.Баасанхүү:** -Захиргааны хариуцлагын тухай хуулиар бол цагдаагийн байгууллагаас ирсэн гомдлыг үндэслээд шүүгч шийддэг. Захиргааны хариуцлагын тухай хуулиар бол тиймээ. Одоо хэсгийн байцаагч аваачаад тэгээд шийднэ. Миний нөгөө хэлээд байгаа юм болохоор та улсын байцаагчгүй газар шүүгч гээд хэлэхээр чинь бүр сонин болоод явчихаж байна.

Тэгэхээр шүүгчид хэн гомдол гаргах гээд байгаа юм. Нөгөө талаасаа иргэний шүүгч нь дандаа тэгш байдлын зарчмаар, хэрвээ тэгвэл иргэн би өнөөдөр юу гэдэг юм энэ хүн ийм юм алдаа гаргажээ гээд нэг гомдол гаргасан. Нөгөө хүн гаргаагүй ээ гэнгүүт шүүгч харж байгаад энэний зөв байнаа гэх юм уу. Иргэд хоорондоо тийм юм хийх юм уу. Иргэний шүүх гэдэг чинь тэгш байх ёстой шүү дээ.

**Я.Хишигт:** -Тийм л дээ. Тэгэхдээ ...магадлалтай шүү дээ. Тэгэхээр иргэний шүүхэд хандаж болно. Яахав нөгөө талаараа ч гэсэн иргэний шүүх ч гэсэн өнөөдөр замын хөдөлгөөний юу зөрчсөн байхад иргэний шүүх дээр очоод л тэр асуудлыг бас цааш нь торгох асуудал яваад байдаг шүү дээ.

**О.Баасанхүү:** -Үгүй тэр чинь өөр асуудал яриад байгаа байхгүй юу. Замын хөдөлгөөний юу гээд. Миний яриад байгаа юм болохоор тэрний тийм гомдлыг үндэслэн эсвэл. Энд зөвхөн шүүгч гээд үг байгаа байхгүй юу.

**Г.Баярсайхан:** -Баасанхүү гишүүн ээ, наадах дээр дараах байдлаар бас томъёолчихож болно. Ер нь бол шүүгч гэдэг үгийг бол дарчихаж, хасчихаж болно. Та тэгэхээр одоо томъёоллоо өөрөө бичээд гаргачих. Тийм тэгээд өөр асуулттай тайлбар авах гишүүн байна уу. Тийм, шууд санал хураалгаад явчихъя. За тэгвэл санал хураах ажилдаа оръё. Гишүүд анхаарна уу.

***Хүнсний тухай хуулийн төслийн талаар.***

***1 дүгээр зүйл.*** Төслийн санал хураагдсан 1.1 дэх хэсгийн “хангахтай холбогдон төр, хүнсний чиглэлийн үйл ажиллагаа эрхлэгчийн хооронд” гэснийг “хангах, хүнсний чиглэлийн үйл ажиллагаа эрхлэхтэй” гэж өөрчлөх. Шууд саналаа хураачихъя. Дэмжиж байгаа гишүүд гараа өргөнө үү. 8-7. Санал дэмжигдлээ.

2.Төслийн санал хураагдсан 7.3 дахь заалтыг дор дурдсанаар өөрчлөн найруулах:

“7.3.Гарал үүслийн баталгаатай эрүүл малыг мал төхөөрөх үйлдвэр, цехэд техникийн зохицуулалтын шаардлага хангасан түүхий сүүг боловсруулах үйлдвэр, цехэд нийлүүлсэн хоршооны гишүүн малчин, эрчимжсэн мал аж ахуй эрхлэгчид мөнгөн урамшуулал олгоно. Дэмжиж байгаа гишүүд гараа өргөнө үү.

**Я.Хишигт:** -Тараасан хувь дээр ингээд бичсэн чинь мэргэжлийн хувьд үг хэллэг нь буруу байнаа гээд Хөдөө аж ахуйн яам сая найруулаад ингээд уншуулж байгаа юм.

**Г.Баярсайхан:** -Энэ бол яамны өөрийн албан ёсны найруулга байгаа. Мэргэжлийн хэллэгээр явж байгаа юм.

**А.Бакей:** -Дахиж унш даа.

**Г.Баярсайхан:** -Гарал үүслийн баталгаатай эрүүл малыг мал төхөөрөх үйлдвэр, цехэд техникийн зохицуулалтын шаардлага хангасан түүхий сүүг боловсруулах үйлдвэр, цехэд нийлүүлсэн хоршооны гишүүн малчин, эрчимжсэн мал аж ахуй эрхлэгчид мөнгөн урамшуулал олгоно. Дэмжиж байгаа гишүүд гараа өргөнө үү.

**А.Бакей:** -Энэ бол тийм энэ найруулга, угаасаа наадах чинь байна шүү дээ, мах одоо нядлах, сүү боловсруулах гэдгийг нь нэг л удаа бичээд, тэгээд нөгөө үг хэмнэх гэж нэг юм байдаг шүү дээ. Тэгж явахгүй бол нэг хуулийн үг биш наадах чинь нэг тийм дахин давтсан нэг үгээ тийм болчихоод байна шүү дээ.

**Г.Баярсайхан:** -За энэ томъёоллоор дахиад товчхон болгочих тийм. Ер нь бол гишүүд бас Байнгын хорооны найруулгыг бас нэг харчих аа.

Мал нядлах болон сүү боловсруулах үйлдвэр, цехэд гарал үүслийн баталгаатай эрүүл мал, малын түүхий сүүг нийлүүлсэн малчин, эрчимжсэн мал аж ахуй эрхлэгчид мөнгөн урамшуулал олгож болно. Энэ бол бас ойлгомжтой байгаа шүү дээ.

Гарамгайбаатар гишүүн.

**Б.Гарамгайбаатар:** -Тэр мөнгөн урамшуулал гэдэг нь ямар тоотой юм. Мөнгөн урамшуулал л гэсэн байна шүү дээ. Хувь байна уу? Жишээлэх юм бол торгууль дээгүүр бол дандаа хувьтай явж байдаг.

**Г.Баярсайхан:** -За энэ мөнгөн урамшуулалтай холбоотой журмыг Засгийн газар гаргаж дагаж мөрдөнө, дагаж мөрдүүлнэ тийм. Тэгээд тодорхой шүү дээ. Бид энэ хуулиараа бол хариуцлага торгуулийг зохицуулж байгаа. Засгийн газар урамшууллыг зохицуулж байна журмаар тийм. Дэмжиж байгаа гишүүд гараа өргөнө үү. 8-6.

**О.Баасанхүү:** -Хоршоо гэдэг чинь хасагдаа биз дээ.

**Я.Хишигт:** -Хасагдаагүй байж байгаад одоо хасагдаж орж ирж байгаа. Түрүүнийхээр бол протоколоор хасагдаагүй байгаа.

**О.Баасанхүү:** -Гэхдээ хасъя гэдэг санал оруулсан шүү дээ. Тэрүүгээр тэгвэл саналаа аваад.

**Г.Баярсайхан:** -Дахиад томъёолчихъё. Мал нядлах болон сүү боловсруулах үйлдвэр, цехэд гарал үүслийн баталгаатай эрүүл мал, малын түүхий сүүг нийлүүлсэн хоршооны малчин, эрчимжсэн мал аж ахуй эрхлэгчид мөнгөн урамшуулал олгож болно. Дэмжиж байгаа гишүүд гараа өргөнө үү.

**О.Баасанхүү:** -Энүүгээр санал хураах асуудал яригдана шүү дээ. Хоршооны биш малчин тэгвэл юу хийж болохгүй юм уу. Сүүгээ нийлүүлж болохгүй юм уу, малаа өгч болохгүй юм уу гэж асуугаад хоршоо гэдэг чинь хасагдлаа гэж ярьсан байхгүй юу. Хасъя гэдэг санал ороод энэ дээр санал хураах уу, үгүй юу болоод тийм.

**Г.Баярсайхан:** -Хөдөө аж ахуйн яам Чой-Иш дарга.

**Л.Чой-Иш:** -Энэ дээр нэг тайлбар байгаа юмаа. Нэгдүгээрт эрчимжсэн мал аж ахуй эрхлэгч гэдэг дотор бас хувь хүн ч бай, фермерийн аж ахуй эрхэлж байгаа тэр хүмүүс маань хамрагдах бололцоотой байгаа, нээлттэй байгаа.

Хоёрдугаарт нь тэр нөгөө сүүн дээр даргаа. Тэр сүүн дээр бид нар бас холбогдох баримт материалуудаа харсан юмаа. Тэгэхээр зэрэг шаардлагынхаа хувьд тэр нөгөө эрүүл гэрчилгээтэй байх гээд энэ заалтууд маань бүгд нөгөө сүү, сүүн бүтээгдэхүүний техникийн зохицуулалт дээр бүгд орсон учраас тэрнийг техникийн зохицуулалтын шаардлага хангасан байдлаар томъёоллыг бид нар хэрэгжүүлэх...

**Г.Баярсайхан:** -Гурав дахь удаагаа. Одоо бүгдээрээ анхааралтай сонсоно шүү. Мал нядлах болон сүү боловсруулах үйлдвэр, цехэд гарал үүслийн баталгаатай эрүүл мал, малын техникийн зохицуулалтын шаардлага хангасан түүхий сүүг нийлүүлсэн хоршооны малчин, эрчимжсэн мал аж ахуй эрхлэгчид мөнгөн урамшуулал олгож болно. Дэмжиж байгаа гишүүд гараа өргөнө үү.

**О.Баасанхүү:** -Асуулт байна л даа. Энэ дээр чинь нөгөө миний нөгөө яриад байсан зарчмын зөрүүтэй саналаар санал хураагдахгүй, одоо шууд ингээд яваад байна. Хэрвээ хууль батлах гэж байгаа бол зарчмын зөрүүтэй саналаар ингэж бичүүлээд, бичсэн зүйлээр санал хураах тухай ярьдаг юм байгаа биз дээ. Журмаа баривал тийм биз. Байнгын хорооныхоо.

Тэгэхээр миний хувьд юу гэж хэлээд байгаа вэ гэвэл эсвэл энэ дээрээ гэх юм бол тэгвэл зарчмын зөрүүтэй санал гэж бичиж авахаа хэрэггүй шүү дээ.

**Г.Баярсайхан:** -Баасанхүү гишүүн ээ, таны зарчмыг би ойлгож байгаа. Та хоршооны гэдэг үгэн дээр байх уу, байхгүй юу гэдэг асуудал ярьж байгаа шүү дээ.

**О.Баасанхүү:** -Одоо техникийн зохицуулалттай сүү гэж юу байгаад байгаа юм. Би ерөөсөө тэрийг ойлгохгүй байна л даа. Яагаад вэ гэх юм бол миний ерөөсөө амьдрал яриад байгаа байхгүй юу.

**Г.Баярсайхан:** -Чой-Иш дарга энэ техникийн зохицуулалттай сүүгээ, техникийн шаардлага хангасан.

**О.Баасанхүү:** -Техникийн шаардлага гэж юу байдаг юм. Малын түүхий сүүг яаж техникийн шаардлага хангадаг юм, техник гэж ер нь юу юм.

**Л.Чой-Иш:** -Энэ ер нь стандарт гэсэн агуулгаар бас ойлгож болно. Нэгдүгээрт, стандартыг стандартчилал тохирлын үнэлгээний тухай хуулин дээр техникийн зохицуулалтыг Засгийн газар баталнаа гээд заачихсан. Тэр зохицуулалтан дээрээ ямар бүтээгдэхүүнүүдийг сонгон авч техникийн зохицуулалт хийх вэ гэхээр хүний амь нас, эрүүл мэндтэй холбоотой эмзэг бүтээгдэхүүнүүд дээр байх ёстой.

Тэгэхээр тэрнийг бол Засгийн газраар сүү, сүүн бүтээгдэхүүний тухай техникийн зохицуулалтыг Засгийн газар баталчихсан байгаа. Тэрэн дээр тавигдсан шаардлага нь нөгөө бид нар дээр нөгөө эрүүл малын эрүүл сүү байх гэдэг шаардлагуудыг, тухайлах юм бол юу гэдэг юм мал төллөснөөс хойшхи, өмнөх 7 хоногуудад бол саасан сүүг үйлдвэрлэлд нийлүүлэхгүй ээ. Энэ юу гэдэг юм нөгөө сүүн бүтээгдэхүүн гашилж барих бусад тэр эмзэг байдлуудыг үүсгэж байнаа гээд.

Дээр нь эрүүл, сүрьеэ юу гэдэг юм бруцеллёз, лико цэцэг зэрэг өвчнүүд, гоц халдварт өвчнүүдээс сэргийлэх асуудлууд бас энэ техникийн зохицуулалт дээр заагдчихсан байгаа учраас техникийн зохицуулалтын шаардлага хангасан гэдэг агуулгаар тусгахаар санал оруулсан юмаа.

**Г.Баярсайхан:** -За техникийн зохицуулалтын шаардлага хангасан гэж тодорхой боллоо. Баасанхүү гишүүн та байж бай. Би тэгэхээр одоо ийм санал хураалгая. Хоршооны гишүүн гэсэн үгийг хасах уу гэдэг дээр санал хураачихъя. Шууд таны зарчмын зөрүүтэй санал шүү дээ. Тэгэхээр дэмжиж байгаа гишүүд гараа өргөнө үү. 8-6.

Тэгэхээр хоршооны гишүүн хасагдлаа. Тэгээд цаашаа бол хасагдсанаар явлаа гэж ойлгоё. Тэгээд гишүүд саяны хоршооны гишүүн гэсэн үг хасагдаад найруулга хэвээрээ явна шүү. Сүүлийн санал хураалгаснаар.

Техникийн зохицуулалтын шаардлага хангасан гэдэг тайлбарыг та сая авлаа шүү дээ. Тэр ойлгомжтой мэргэжлийн үг байна. Тэрэн дээр та одоо хэрэггүй. Одоо цаашаа 3 дээр нь явчихъя. Баасанхүү гишүүн ээ, сонсож байгаарай. Цаашаа 3 руу явж байна шүү.

Баасанхүү гишүүн ээ, би тэгэхээр таныг 7.3-ыг зөвшөөрлөө гэж ойлгож байгаа шүү дээ. Гараад явчихсан уу. За зөвшөөрч байгаа юм байна гэж ойлгоё.

Мал нядлах болон сүү боловсруулах үйлдвэр, цехэд гарал үүслийн баталгаатай эрүүл мал, малын техникийн зохицуулалт. За за эрүүл мал, техникийн зохицуулалтын шаардлага хангасан түүхий сүүг нийлүүлсэн малчин, хоршоо байхгүй шүү. Эрчимжсэн мал аж ахуй эрхлэгчид мөнгөн урамшуулал олгож болноо. Дэмжиж байгаа гишүүд. Одоо эцсийнхээр шүү. 7 дахь удаагаа. 8-6.

3.Төслийн санал хураагдсан 11 дүгээр зүйлээс **“**Энэ хуулийн 6.7-д заасны дагуу олгосон зөвшөөрлийн хэмжээнээс хэтрүүлэн стратегийн хүнсийг экспортлох, импортлохыг хориглоно” гэсэн 11.4 дэх хэсгийг хасах. Дэмжиж байгаа гишүүд гараа өргөнө үү. 8-6. Дэмжигдлээ.

4.Төслийн санал хураагдсан16 дугаар зүйлддор дурдсанагуулгатай хэсэг нэмэх:

“16.3.Хуульд заасан хүрээ, хязгаарын дотор мэргэжлийн холбоо болон бусад төрийн бус байгууллага, иргэн хүнсний аюулгүй байдалд хөндлөнгийн хяналт тавьж болно.” Дэмжиж байгаа гишүүд гараа өргөнө үү. 8-7. Дэмжигдлээ.

5.Төслийн санал хураагдсан 18.1 дахь хэсгийг дор дурдсанаар өөрчлөн найруулах:

“18.1.Монгол Улсад хүнсний аюулгүй байдлыг хангах ажлыг уялдуулан зохицуулах чиг үүрэг бүхий төр, хувийн хэвшлийн төлөөллөөс бүрдсэн орон тооны бус Хүнсний аюулгүй байдлын үндэсний зөвлөл /цаашид “Үндэсний зөвлөл гэх”/ Засгийн газрын дэргэд ажиллах бөгөөд Үндэсний зөвлөлийн дарга Монгол Улсын Ерөнхий сайд байна.” гэж өөрчлөх. Дэмжиж байгаа гишүүд гараа өргөнө үү. 8-7. Дэмжигдлээ.

6.Төслийн 18 дугаар зүйлд дор дурдсан агуулгатай 18.4.5 дахь хэсгийг нэмэх:

18.4.5.хүнсний аюулгүй байдлын төлөв байдлын талаарх тайланг жил бүр Улсын Их Хуралд танилцуулах. Дэмжиж байгаа гишүүд гараа өргөнө үү. 8-6.

7.Төслийн санал хураагдсан 21 дүгээр зүйлийн дор дурдсанаар өөрчлөн найруулах:

**“21 дүгээр зүйл. Хууль тогтоомж зөрчигчид хүлээлгэх хариуцлага**

21.1-ийг ер нь бол шууд бүгдээрээ уншаад дэмжээд явчихъя. Шүүгчээ хасъя гэсэн шүү дээ. За би эхний байдлаар нь уншъя.

21.1.Энэ хуулийг зөрчсөн гэм буруутай этгээдэд эрүүгийн хариуцлага хүлээлгэхээргүй бол эрх бүхий улсын байцаагч, шүүгч зөрчлийн шинж байдлыг харгалзан дор дурдсан захиргааны шийтгэлийг ногдуулна:

Баасанхүү гишүүн зарчмын зөрүүтэй санал гаргасан. Шүүгч гэж үгийг хасъя гэж. Тэгэхээр шүүгч гэж үгийг хасах уу, үгүй юу гэдэг дээр санал хураачихъя тэгэх үү. Тиймээ тийм, ер нь ойлгож байна. Шат дамжлага ихтэй, энэ жаахан агуулга муутай болчихоод байна. Нарантуяа зөвлөх та байр сууриа хэлчих.

**Ж.Нарантуяа:** -Энэ захиргааны хариуцлага ногдуулахад ерөнхийдөө бол бусад хуулин дээр ч гэсэн шүүгч бас захиргааны хариуцлага ногдуулдаг. Ялангуяа жишээлбэл энэ дээр иргэн хүн иргэний шүүхэд хандаж гэм хор учруулсан нөхцөлд, ялангуяа одоо хордлого авдаг ч гэдэг юм уу, эсвэл энд хүнсний үйлдвэрлэгч одоо хууль бусаар шошго эд нараа тавьсан гэх мэт журмаар бол иргэн хүн шууд шүүхэд хандаж, өөрийнхөө эрхийг хамгаалуулах тийм иргэний эрх зүйн талаасаа бол энэ илүү хамгаалалт гэдэг юмаа.

Тэгэхээр ийм учраас энэ дээр шүүгч гэдэг захиргааны шийтгэл ногдуулаад, захиргааны журмаар энэ асуудлыг шийдэж явах тийм асуудал байгаа юм энэ дээр.

**Г.Баярсайхан:** -Баасанхүү гишүүн.

**О.Баасанхүү:** -Юу шүү дээ. Гэм хорын асуудал бол иргэний хуулиараа явчихна. Иргэн хүн шүүхэд хандлаа гэхэд шүүгч бүх хуулийг хэрэглээд, тэр хуулийгаа ашиглах бололцоотой. Энэ болохоор улсын, захиргааны хариуцлагын тухай хуулин дээр захиргааны хариуцлагыг ногдуулах эрх бүхий субъектүүд гэж байгаа шүү дээ. Цагдаа байна тиймээ. Улсын байцаагч байна, шүүгч байна гээд бүгд байж байгаа.

Тэр утгаараа өнөөдөр юу вэ гэх юм бол шүүхэд хандлаа гэхэд шүүгч өөрийнхөө хэрэглэх хуулийг зөвхөн энэ хүрээнд байлгах шаардлагагүй байхгүй юу. Бүх хуулийг харж байгаад л тэр тухайн үеийн тэр хуулиндаа нийцээд шийдчих юмыг ганцхан шүүгч энэ хуулийг барь аа гэсэн юм шиг харагдаад байгаа байхгүй юу. Эсвэл шүүгч шийднээ гэж хэрвээ үзэж байгаа бол тэгвэл яг ямар процессоор шүүгч шийдэх юм бэ гэдгийг нь тодорхой болгож өг гээд байгаа юм тийм.

Хэрэв иргэний нэхэмжлэлээр буюу иргэний хуулиараа л шийднэ шүү дээ. Иргэний хуулийн төдийн төдийн дагуу гээд л. Тэр хүн чинь шүүхэд юу гэж хандах вэ гэвэл за шошгоноос болоод би ингээд хохирчихлоо, надад ийм гэм хор байлаа гээд мөнгөн дүн тавихаар шүүгч нь нөгөө хүнд нь захиргааны хариуцлага ногдуулах гээд байгаа юм. Тэгэхээр захиргааны хариуцлага ногдуулах чинь өөрөө процессоор явагддаг юм байхгүй юу. Процессоор хийгддэг. Улсын байцаагч тэрийгээ шүүхэд өгөх үү, яах вэ. Энэ бол дараагийн юм байхгүй юу.

**Я.Хишигт:** -Тэгэхээр энэ дээр ингэнэ шүү дээ. Шүүгч.

**Г.Баярсайхан:** -Баасанхүү гишүүн ээ, та зарчмын зөрүүтэй саналаа биччих. Тэгээд бичээд өгчих, тэгээд санал хураая. За цаашаа явж байя бүгдээрээ.

21.1.1.энэ хуулийн 6.7-д заасан зөвшөөрөлгүйгээр стратегийн хүнс экспортолсон, импортолсон хуулийн этгээдийг нэг сарын хөдөлмөрийн хөлсний доод хэмжээг ~~90-95~~ **40-45** дахин нэмэгдүүлсэнтэй тэнцэх хэмжээний төгрөгөөр торгож, олсон орлого болон хүнсийг хураах; 90-95 байсныг нь 40-45 болгож бууруулсан байна. Үүнийг дэмжиж байгаа гишүүд гараа өргөнө үү. Нэг мөр бүгдийг нь уншчихъя.

21.1.2.энэ хуулийн 7.3, 9.1.2-9.1.3, 9.1.6-9.1.7-д заасныг зөрчсөн хүнсний чиглэлийн үйл ажиллагаа эрхлэгч хуулийн этгээдийг нэг сарын хөдөлмөрийн хөлсний доод хэмжээг ~~60-75~~ **30-40** дахин нэмэгдүүлсэнтэй тэнцэх хэмжээний, иргэнийг нэг сарын хөдөлмөрийн хөлсний доод хэмжээг ~~20-25~~ **10-15** дахин нэмэгдүүлсэнтэй тэнцэх хэмжээний төгрөгөөр торгож, үйл ажиллагааг зогсоох;

21.1.3.энэ хуулийн 9.1.5-д заасныг зөрчиж үйл ажиллагаа явуулсан хүнсний чиглэлийн үйл ажиллагаа эрхлэгч хуулийн этгээдийг нэг сарын хөдөлмөрийн хөлсний доод хэмжээг ~~45-50~~ **20-25** дахин нэмэгдүүлсэнтэй тэнцэх хэмжээний, иргэнийг нэг сарын хөдөлмөрийн хөлсний доод хэмжээг ~~15-20~~ **7-10** дахин нэмэгдүүлсэнтэй тэнцэх хэмжээний төгрөгөөр торгох, үйл ажиллагааг түр зогсоох;

21.1.4.энэ хуулийн 9.3-т заасныг зөрчсөн хүнсний чиглэлийн үйл ажиллагаа эрхлэгч хуулийн этгээдийг нэг сарын хөдөлмөрийн хөлсний доод хэмжээг ~~50-55~~ 25-30 дахин нэмэгдүүлсэнтэй тэнцэх хэмжээний, иргэнийг нэг сарын хөдөлмөрийн хөлсний доод хэмжээг ~~20-25~~ **10-13** дахин нэмэгдүүлсэнтэй тэнцэх хэмжээний төгрөгөөр торгож, үйл ажиллагааг зогсоох;

21.1.5.энэ хуулийн 11, 17 дугаар зүйлд заасныг зөрчсөн экспортлогч, импортлогчийг нэг сарын хөдөлмөрийн хөлсний доод хэмжээг ~~95-100~~ **45-50** дахин нэмэгдүүлсэнтэй тэнцэх хэмжээний төгрөгөөр торгож, хүнсийг хураах.

21.2.Энэ хуулийн 21.1-д заасны дагуу захиргааны шийтгэл ногдуулсан нь гэм буруутай этгээдийг учруулсан хохирлоо төлөх үүргээс чөлөөлөх үндэслэл болохгүй.” Дэмжиж байгаа гишүүд гараа өргөнө үү. Асуулт Гарамгайбаатар гишүүн.

**Б.Гарамгайбаатар:** -Аж ахуйн нэгжүүдийг нь бол яахав ойлгож болж байна. Тэр иргэн гэхээр чинь нөгөө хөдөө аж ахуйн үйл ажиллагаа явуулдаг за малчин ч гэдэг юм уу нэг айл өрхөөс гарч байгаа хүнсний бүтээгдэхүүний асуудал ийм 10-15 хувийн торгууль, 7-10 хувийн торгууль энэ торгуулийн тоо хэмжээг дийлэх юм уу. Яагаад гэвэл орлогогүй иргэд байгаа шүү дээ.

**Г.Баярсайхан:** -За энэ дээр ийм болсон юмаа. Тэгээд та цаасан дээр байгаа байх. 90-95 дахиныг 40-45 дахин. Дандаа 2 дахин бууруулсан байгаа. Өмнөх хэлэлцүүлэг дээр бас гишүүд тантай санал нэг ийм санал гаргаж байсан. Өндөр байна гээд. Тэгэхээр бол энэ хүнсний үйлдвэрлэгч, хүнс үйлдвэрлэгч нар дандаа ихэнхдээ жижиг бага үйлдвэрүүд байдаг аа. Тэгэхээр өндөр торгуулиар хүлээлгэх хариуцлага бол одоо өндөр байнаа гэдэг үүднээс энэ 2 дахин бууруулсан юм байгаа юмаа.

Зүгээр дахиад энэ 2 дахин бууруулсан өндөр байх юм бол та зүгээр зарчмын зөрүүтэй саналаа бас хэлж болно шүү дээ. Гэхдээ анхны төслөөр бол бас энэнээс бага байсан гэдгийг бас дурдаад хэлэх нь зүйтэй болов уу. За тэгээд дэмжиж.

**Б.Гарамгайбаатар:** -Аж ахуйн нэгжийг төсөөлж энэ торгуулиа их өндөр тавиад байна шүү дээ. Энэ чинь яагаад вэ гэхээр хөдөө аж ахуйн бүтээгдэхүүн гэдэг юм уу сүү, сүүн бүтээгдэхүүний үйлдвэрлэл хүнсэнд зориулсан үйлдвэрлэл эрхэлдэг хүн бол үнэхээр нэг хүн гэдэг юм уу, нэг өрх бол дийлэхгүй шүү дээ энийг чинь. Хичнээн ч одоо юу хийгээд, сумнаас оруулж ирж байгаад бүтээгдэхүүнээ борлуулж байгаа хүн.

**Г.Баярсайхан:** -Тэгвэл та яг одоо аж ахуйн нэгж гэдгийг тусад нь авч үзээд, иргэнийг тусад нь авч үзье гэж байгаа юм бол та иргэнд ямар хэмжээний хариуцлага хүлээлгэхийг та өөрөө саналаа томъёолчих оо. Тэгээд санал хурааж болно.

Би тэгээд нэг залруулга хийчихье. Энэ 21.1.1 дээр манай техникийн алдаа гарсан байна. 3 дугаар саналыг хассантай холбоотойгоор 21.1.1 дээр энэ хуулийн 6.7-д заасан зөвшөөрөлгүйгээр эсвэл зөвшөөрлийг хэтрүүлэн стратегийн хүнс экспортолсон, импортолсон хуулийн этгээдийг 1 сарын хөдөлмөрийн хөлсний доод хэмжээг 40-45 дахин нэмэгдүүлсэнтэй тэнцэх хэмжээний төгрөгөөр торгож, олсон орлого болон хүнсийг хураах гэж.

Тэгэхээр за Гарамгайбаатар гишүүн.

**Б.Гарамгайбаатар:** -Гол нь байна шүү дээ тэр иргэд гээд байгаа улсууд чинь ингээд нэг сарын хөдөлмөрийн хөлсний доод хэмжээ эд нар гээд. Тэд нар чинь нөгөө орлого нь тодорхой бус шүү дээ. Одоо малчин айл бол бяслаг, ааруул одоо юу гэдэг юм борлуулахад бол тогтвортой орлого биш шүү дээ тэр чинь одоо. Тэгээд тэрэн дээр яагаад энэ дандаа ийм нэрээр оруулаад байгаа гэдгийг бол ажлын хэсгийнхэн тайлбарлаад өг л дөө. Ядаж иргэний асуудлыг нь.

**Г.Баярсайхан:** -За манай яамны байр суурь ямар байгаа юм. Туваан сайд.

**Б.Гарамгайбаатар:** -Зүгээр одоо нэг малчин гэдэг юм уу, нэг саальчин сүү, үнээнээс гарсан сүүнийхээ бүтээгдэхүүнийг боловсруулахад чинь сарын орлого гээд тогтвортой орлого гэж байхгүй шүү дээ угаасаа.

**Ц.Туваан:** -Манай яамны байр суурь бол Гарамгайбаатар гишүүнийхтэй санал нэг байна. Энэ торгуулийн хэмжээ бол өндөр байна гэж үзэж байгаа. Тэгээд анхны төслөөр орж ирсэн байдлаар байвал бас зүгээр болов уу гэсэн байр суурьтай байна.

**Г.Баярсайхан:** -Тэгэхээр анхны төслөөр иргэнийг 2-5 дахин гэснээр байгаа. Тэгэхээр иргэн дээр ногдуулах хариуцлагыг төслөөр нь үлдээсэн нь зүйтэй байх аа гэсэн ийм бодолтой байнаа. Тэгээд санал хураачихъя бүгдээрээ. Ерөнхийдөө сая энэ 21 дүгээр зүйлийн дурдсан зүйлүүд дээр санал нэг байна уу, үгүй юу. Дэмжиж байгаа гишүүд гараа өргөнө үү.

**Я.Хишигт:** -Эхлээд иргэнийгээ.

**Г.Баярсайхан:** -Иргэнийгээ дараа хураачихъя. Хариуцлагын асуудал дээр иргэнийг торгох асуудлыг 2-5 дахин гэсэн анхны орж ирсэн төслөөр дэмжиж байгаа гишүүд гараа өргөнө үү. 8-6.

Мөн 21.1.1-21.2 хүртэлх дэмжиж байгаа гишүүд гараа өргөнө үү. 8-6. Дэмжигдлээ.

Та наашаа аваад ирэх үү, нэг мөр гүйцээгээд явъя.

21.1.1. Зарчмын зөрүүтэй санал Баасанхүү гишүүн гаргасан байна. Одоо би та бүхэнд дурдаад уншаадахъя. Энэ хуулийг зөрчсөн гэм буруутай этгээдэд эрүүгийн хариуцлага хүлээлгэхээргүй бол эрх бүхий улсын байцаагч зөрчлийн шинж байдлыг харгалзан дор дурдсан захиргааны шийтгэлийг ногдуулна. Шүүгч захиргааны хариуцлагыг ногдуулахдаа захиргааны хариуцлагын тухай хуулийг баримтална.

**О.Баасанхүү:** -Шүүгч захиргааны хариуцлага ногдуулахаар бол гэчихье.

**Г.Баярсайхан:** -Манай хуульч.

**Я.Хишигт:** -Хэрвээ ингээд шүүгч захиргааны хариуцлага хүлээлгэхээр бол тэр хуулийг баринаа гэх юм бол энд ингэж орох шаардлагагүй. Шүүгч гэдгийг хасаад явчихсан нь дээр тийм. Тэгэхгүй бол ийм найруулга байж болохгүй.

**Г.Баярсайхан:** -За тэгвэл 21.1.1-ийг дахин дурдъя. Шүүгч гэдэг үгийг хасаад. Энэ хуулийг зөрчсөн гэм буруутай этгээдэд эрүүгийн хариуцлага хүлээлгэхээргүй бол эрх бүхий улсын байцаагч зөрчлийн шинж байдлыг харгалзан дор дурдсан захиргааны шийтгэлийг ногдуулна. Дэмжиж байгаа гишүүд гараа өргөнө үү. 9-7. Дэмжигдлээ.

За бүхэлд нь хураалаа.

Хүнсний бүтээгдэхүүний аюулгүй байдлыг хангах тухай хуулийн төслийн талаар санал хураая.

Нэгдүгээр зүйл. Төслийн санал хураагдсан 8.7 дахь хэсгийг 8.7, 8.8 дахь хэсэг болгон дор дурдсанаар өөрчлөн найруулах:

“8.7.Буцаан болон татан авсан хүнсний түүхий эд, бүтээгдэхүүнийг мал, амьтны тэжээл, ургамлын бордооны зориулалтаар дахин боловсруулж болно.

8.8.Энэ хуулийн 8.7-д заасны дагуу дахин боловсруулахад мал, амьтны эрүүл мэндийн болон ургамал хамгааллын асуудал эрхэлсэн төрийн захиргааны байгууллагаас зөвшөөрөл авна.” Дэмжиж байгаа гишүүд гараа өргөнө үү. 9-7. Дэмжигдлээ.

2.Төслийн санал хураагдсан 21.1.1 дэх хэсгийн “төлөвлөх” гэсний дараа “хэрэгжүүлэх;” гэж нэмэх. Дэмжиж байгаа гишүүд гараа өргөнө үү. 9-7.

3.Төслийн санал хураагдсан 15.1, 15.3 дахь хэсгийг дор дурдсанаар өөрчлөн найруулах:

“15.1.Хүнсний түүхий эд, бүтээгдэхүүний аюулгүйн үзүүлэлтийн талаарх лабораторийн шинжилгээний мэдээллийн нэгдсэн санг удирдах, энэ хуулийн 15.3-т заасан лабораторийн үйл ажиллагааг уялдуулан зохицуулах чиг үүрэг бүхий Үндэсний лавлагаа лаборатори хүнсний хяналтыг хэрэгжүүлэх төрийн захиргааны байгууллагын дэргэд ажиллана.

15.3.Энэ хуулийн 15.1-д заасан Үндэсний лавлагаа лаборатори болон эрсдлийн үнэлгээний багийн ажиллах журмыг Засгийн газар батална.” Дэмжиж байгаа гишүүд гараа өргөнө үү. 9-6. Дэмжигдлээ.

4.Төслийн санал хураагдсан 15 дугаар зүйлд дор дурдсан агуулгатай 15.4 дахь хэсэг нэмэх:

15.4.Төрийн, орон нутгийн болон хувийн өмчит лаборатори хүнсний түүхий эд, бүтээгдэхүүний аюулгүй байдлын тандалт судалгаа болон дээжийн шинжилгээ хийхэд оролцоно.” 9-6.

Өмнөхтэй ижилээр иргэнд ногдох хариуцлагыг анх орж ирсэн төслөөр дэмжиж байгаа гишүүд гараа өргөнө үү. 9-6.

Тэгээд цаашаа уншчихаад Төслийн 23.1.1 дэх заалтын “10 дахин” гэснийг “~~150-ыг хасаад~~ **75** дахин” гэж, төслийн 23.1.2 дахь заалтын” 8-10 дахин” гэснийг “~~95-100 дахин гэснийг хасаад~~ **45-50** дахин”гэж, “5-8 дахин” гэснийг “~~50-55~~ **20-25** дахин” гэж, “3-5 дахин” гэснийг “ ~~50- 55~~ **20-25** дахин” гэж, төслийн 23.1.3 заалтын “15-20 дахин” гэснийг “ ~~100~~ **50** дахин” гэж, “ 10-12 дахин” гэснийг “ ~~60~~ **30** дахин” гэж, “8-10 дахин” гэснийг “~~55~~ **25** дахин” гэж, төслийн 23.1.4 дэх заалтын “12-15 дахин” гэснийг “~~50~~ **25** дахин” гэж, “7-9 дахин” гэснийг “~~30~~  **15** дахин” гэж, “5-7 дахин” гэснийг “~~25~~ **12** дахин” гэж, төслийн 23.1.5 дахь заалтын “14-15 дахин” гэснийг “~~95~~ **45** дахин” гэж, “8-10 дахин” гэснийг “~~60~~ **30** дахин” гэж, “6-8 дахин” гэснийг “~~55~~ **25** дахин” гэж, төслийн 23.1.6 дахь заалтын “10-12 дахин” гэснийг “~~60~~ **30** дахин” гэж, “6-9 дахин” гэснийг “ ~~50~~ **25** дахин” гэж, “6-8 дахин” гэснийг “~~45~~ **20** дахин” гэж, төслийн 23.1.7 дахь хэсгийн “5-8 дахин” гэснийг “~~45~~ **20** дахин” гэж, төслийн 23.1.8 дахь заалтын “5-8 дахин” гэснийг “~~70~~ **35** дахин” гэж тус тус өөрчлөх.

Энэ Хүнсний бүтээгдэхүүний аюулгүй байдлын тухай хуулийн хариуцлага ногдуулах хэсгийн зүйл байхгүй юу. Тэгэхээр энэ дээр бас таны тавьж байгаа саналтай ижилхэн анх оруулж ирсэн төслөөр иргэдэд ногдох хариуцлагыг анх оруулж ирсэн төслөөр 2-5 дахин гэснээр нь явуулъя гэсэн санал байгаа юм. Тэгэхээр үүнийг дэмжиж байгаа гишүүд гараа өргөнө үү. Гишүүдийн ирцийг бүртгэе. Цолмон даргаа, Болорчулуун гишүүн ээ. Дэмжиж байгаа гишүүд гараа өргөе. 9-5.

Үлдсэнийг нь саяын 5 дугаар зүйлийн миний дурдсанаар дахиж санал хураая. Дэмжиж байгаа гишүүд гараа өргөнө үү. Болорчулуун гишүүн ээ. 9-6.

6.Хуулийн төсөл дэх хаалтад бичигдсэн үгнүүдийг хасах. Дэмжиж байгаа гишүүд гараа өргөнө үү. 9-6. Илүү бичигдсэн үгнүүд байна хаалтан дотор.

Хуулийн төслийг Улсын Их Хурлын чуулганы нэгдсэн хуралдаанд анхны хэлэлцүүлэгт оруулах асуудлаар санал хураая. Дэмжиж байгаа гишүүд гараа өргөнө үү. 9-6.

Санал дүгнэлтийг Монгол Улсын Их Хурлын чуулганд Хүнсний тухай хуулийг Бакей гишүүн, Хүнсний бүтээгдэхүүний аюулгүй байдлын тухай хуулийг Оюунгэрэл гишүүн нар танилцуулна, уншиж танилцуулна.

**Х.Болорчулуун:** -Баярсайхан даргаа асууя.

**Г.Баярсайхан:** -Болорчулуун гишүүн та.

**Х.Болорчулуун:** -Нөгөө тэр хувиргасан амьд организм буюу генийн өөрчлөлттэй хүнсний талаар би зарчмын зөрүүтэй санал тавьж байсан шүү дээ. Тэрийг зарчмын зөрүүтэй саналаар одоо явуулаагүй юм уу.

**Г.Баярсайхан:** -Гурав дахь асуудалдаа оръё. Байгаль орчин, хүнс, хөдөө аж ахуйн байнгын хорооны 2012 оны 3 дугаар тогтоолоор байгуулагдсан ажлын хэсгийн хөдөө орон нутагт ажилласан тайлан, мөн тогтоолын төслийг баталъя, тайланг сонсоод, тогтоолын төслийг баталъя.

Тэгээд Монгол Улсын Их Хурлаас байгаль орчны хуулийн хэрэгжилтийн талаарх хэрэгжилт, мөн түүний гүйцэтгэлийн талаар шалгах ажлын хэсэг гарсан байгаа. Тэгээд Өвөрхангай, Архангай, Баянхонгор, Дундговь, Орхон зэрэг аймгуудад ажилласан байгаа. Тэгээд энэ ажлын хэсгийн дүгнэлт, тайланг бол өмнөх ажлын хэсгийн хуралдаан дээр бүрэн бүрэлдэхүүнээрээ, ажлын хэсэг бүрэн бүрэлдэхүүнээрээ танилцуулсан байгаа.

Тэгээд одоо товчхон дурдаад тогтоолын төслөө баталъя гэсэн саналтай байгаа. Тэгээд гишүүдийнхээ ирцийг бүрдүүлье. Нэг хоёр гурван хором жаахан амсхийгээдэхье. Бакей гишүүн одоо орж ирнэ. Эрдэнэчимэг гишүүн, Баасанхүү гишүүн түрүүн дэмжиж байгаа гэж надад хэлсэн байгаа. Ер нь танилцуулаад явж байя.

Байгаль орчин, хүнс, хөдөө аж ахуйн байнгын хорооны 2012 оны 3 дугаар тогтоолоор байгуулагдсан Гол мөрний урсац бүрэлдэх эх, усны сав бүхий газрын хамгаалалтын бүс, ойн сан бүхий газарт ашигт малтмал хайх, ашиглахыг хориглох тухай хууль, байгаль орчныг хамгаалах тухай хууль болон бусад хууль тогтоомжийн хэрэгжилтийн байдалтай хөдөө орон нутагт танилцаж, шалгасан дүнг Байнгын хорооны хуралдаанаараа хэлэлцээд Монгол Улсын Их Хурлын тухай хуулийн 21 дүгээр зүйлийн 21.5 дахь хэсгийг үндэслэн Байгаль орчин хүнс, хөдөө аж ахуйн байнгын хорооноос Тогтоох нь:

Та бүхэнд. Нэгдүгээрт бол хууль тогтоомжийн хэрэгжилтийг сайжруулах талаар дор дурдсан арга хэмжээ авч хэрэгжүүлэхийг чиглэл болгосугай.

Байгаль орчны ногоон хөгжлийн яаманд дараах үүрэг даалгаврыг өгч байгаа.

1.Гол мөрний урсац бүрэлдэх эх, усны сан бүхий газрын хамгаалалтын бүс, ойн сан бүхий газарт ашигт малтмал хайх, ашиглахыг хориглох тухай хуулийн хэрэгжилтийн асуудлыг хариуцсан холбогдох эрх бүхий яам, агентлаг, орон нутгийн удирдлагуудын ажлын уялдаа холбоог сайжруулж, хилийн заагт оролгүй үлдсэн газруудыг нэгтгэн ашигт малтмал ашиглах, олборлохыг хориглосон хилийн заагийг баталсан Засгийн газрын тогтоолд нэмэлт, өөрчлөлт оруулах асуудлыг судлан шийдвэрлүүлэх.

2.Хуулийн үйлчлэлд хамрагдсан гол мөрний урсац бүрэлдэх эхийг Засгийн газрын мөрийн хөтөлбөрт заасны дагуу улсын тусгай хамгаалалтанд авах хууль, тогтоолын төслийг яаралтай шинэчлэн боловсруулах.

Уул уурхайн олборлолт, ашиглалт, нөхөн сэргээлттэй холбоотой хэргийн экологид учруулсан хохирлыг тогтоох, хараат бус мэргэжлийн шинжээчдээс бүрдсэн үнэлгээний багийг ажиллуулах эрх зүйн орчныг бий болгох. Өвөрхангай аймгийн Уянга сумын нутагт алт олборлох үйл ажиллагаа явуулж буй Оноолт-Мөнх Гео гоулд ХХК-нуудын NO-168A MY152 99 тоот ашиглалтын тусгай зөвшөөрлийн талбай голын урсац бүрэлдэх эх усны сан бүхий хамгаалалтын бүсэд хамруулах ажлыг зохион байгуулж ашиглалтын тусгай зөвшөөрөл бүхий талбайд учруулсан байгаль орчны хохирлын экологи эдийн засгийн үнэлгээг тогтоох, гол мөрний урсац бүрэлдэх эх усан сан бүхий газрын хамгаалалтын бүс, ойн сан бүхий газарт ашигт малтмал хайх, ашиглахыг хориглох тухай хуулиар хориглосон газарт оролгүй үлдсэн газруудыг дахин тогтоох.

Уул уурхайн яам Гол мөрний урсац бүрэлдэх эх, усан сан бүхий газрын хамгаалалтын бүс, ойн сан бүхий газарт ашигт малтмал хайх, ашиглахыг хориглох тухай хууль болон холбогдох хууль бусад хуульд хамрагдсан тусгай зөвшөөрлийн талбайд байгаа ашигт малтмалын нөөцийг тогтоох, олборлосон нөөцтэй харьцуулж, нөөцийн хөдөлгөөн хийх, мөн хэсэгчлэн давхардсан газарт техник, эдийн засгийн үндэслэлийн тодотголыг хийх.

2. Уул уурхайн үйлдвэрлэлд хөрс хуулалт, ашигт малтмал хайх, олборлох, баяжуулах, боловсруулах зэрэг үндсэн ажлыг аж ахуйн үйл ажиллагааны тусгай зөвшөөрөлтэй болгох. Хуулийн үйлчлэлд хамрагдсан талбай дахь алтан шороо ордоос аж ахуйн нэгжийн олборлосон болон бусад улсад тушаасан алтны хэмжээг тогтоох.

Мэргэжлийн хяналтын ерөнхий газарт. Уул уурхай бүхий аймаг, сумдад орон тооны уул уурхайн хяналтын улсын байцаагч ажиллуулж, Байгаль орчны болон уул уурхайн хяналтын онцлогийг харгалзан улсын байцаагчийн харьяаллыг яамдад нь шилжүүлэх боломжийг судлан шийдвэрлүүлэх.

Улсын мөрдөн байцаах газарт. Нөхөн сэргээлт хийгдээгүй буюу дутуу хийгдэж орхигдсон талбайд орон нутгийн удирдлагууд аж ахуйн нэгж байгууллагатай гэрээ байгуулан нөхөн сэргээлт хийх нэрийн дор алт олборлох боломж олгож байгаа шийдвэр нь хууль тогтоомжид нийцэж байгаа эсэхийг тогтоох. Уул уурхайн нөхөн сэргээлтийн хөрөнгийн баталгааг гаргадаг тогтолцоог бий болгох.

Хяналт шалгалтаар Монгол Улсын хууль тогтоомжийг удаа дараа зөрчин, уул уурхайн олборлолт явуулж байгаа болон нөхөн сэргээлтийн эрхээр алт олборлож байгаа аж ахуйн нэгж байгууллагад хууль тогтоомжид заасан арга хэмжээ авах.

Эрдэнэт үйлдвэр ХХК-д. Байнгын хороод, иргэдээс ирүүлсэн санал хүсэлт болон ажлын хэсгийн дүгнэлтийг үндэслэн байгаль орчныг хамгаалах болон Орхон сэлэнгийн сав ба бусад нутгийг бохирдуулж буй цагаан тоосго дарах ажил салбарын эрдэмтдийг татан оролцуулж, шинжлэх ухааны үндэслэлтэйгээр даруй гүйцэтгэх.

2.Энэ тогтоолоор өгсөн үүргийн биелэлтийг Байнгын хороонд 2013 оны 6 дугаар сард багтаан мэдүүлсүгэй. За ирцээ бүрдүүлчихье.

Уг тогтоолын төслийг. Гишүүн та хэлнэ үү.

**Б.Бат-Эрдэнэ:** -Баярлалаа. Юуны хувьд бол Байгаль орчны байнгын хорооноос ийм ажлын хэсэг гаргаад, энэ урт нэртэй гэж нэрлэгддэг Гол мөрний урсац бүрэлдэх эх, ойн сан бүхий газрыг хамгаалах энэ экологийн хуулийг нь хэрэгжүүлэх талаар хэрэгжилт, биелэлтэнд нь хяналт тавих, гарч байгаа энэ одоо зөрчил дутагдлуудыг арилгах талаар тодорхой арга хэмжээг зохион байгуулсан байна. Энд бол одоо та бүхэнд баяр хүргье.

Ер нь энэ хууль маань одоо бүрэн хэмжээнд экологийн хууль. Монгол орны өнөөдрийн энэ экологийн одоо сүйрлийн ирмэг дээр ирсэн энэ нөхцөл байдалд бол нэлээн тийм одоо тийм стратегийн гэж хэлж болох одоо хууль бодлого гарсан. Тэгээд энэ хуулийн араас бол хөөцөлдөж явж, энийг хэрэгжүүлэхийн төлөө одоо тодорхой санаачлага гаргаж ингэж ажиллаж байгаа Байгаль орчин, хүнс, хөдөө аж ахуйн байнгын хороо, түүний дарга Баярсайхан дарга танд бол одоо энэ хуулийг санаачилсан гишүүдийн нэгийн хувьд бол танд баяр хүргэж байна.

Тэгэхээр зэрэг энэ хуулийн хэрэгжилтэн дээр хэд хэдэн юм байгаа. Та энэ Байнгын хорооны тогтоолд бол тодорхой орсон байна. Хилийн заагийг нь бол дахиж авч үзэх зайлшгүй шаардлага бий. Хилийн заагийг нь одоо үзэх хэрэгтэй. Хилийн заагаас нь нэг бол гаргах, эсвэл одоо нөөц багатай тусгай зөвшөөрлүүдээ энэ хилийн заагт оруулж, төрөөс мөнгө авах гэсэн ийм сонирхол байсан. Энэ дээр бол одоо та бүхэн маань анхаарч, энэ юун дээрээ нэг сайн тодотгол хийчих хэрэгтэй байна. Тэгээд хилийн заагт нь тогтоох.

Яагаад би энэ асуудлыг хэлж, өнөөдөр жишээлэх юм бол манай Хэнтий аймгаас гэхэд хэд хэдэн газруудаас ирээд байгаа юм. Энд жишээлэх юм бол Хэнтий аймгийн Дархан сумын 2 дугаар багийн малчдаас ирүүлсэн. Энд одоо яг уул уурхайн нөгөө урт нэртэй хуулийн үйлчлэлийн хүрээнд хамаарагдахаар хэд хэдэн одоо булаг шандны эхийг дайруулсан ийм одоо лиценз энд байгаа. Тэгэхээр зэрэг энэ бол зөвхөн нэг жишээ. Би энэ Хэнтий аймгийн иргэд, сонгогчдоос ирсэн орон нутгаас ирсэн энэ саналуудыг нэгтгээд би Байгаль орчны байнгын хороонд хүргүүлчихнэ. Байгаль орчны яам, Уул уурхайн яаманд бол энэ чиглэлээр нь явуулчихна.

Тэгэхээр зэрэг энэ хилийн заагийг нь тогтоох ажлаа бол нэлээн сайн хийх хэрэгтэй байна. Энэ хилийн заагаас нь мөн гаргачихаад байгаа.

Хоёрдугаарт бол бас тогтоолын төсөлд дурдсан тэр хохирлыг тооцох аргачлал 2 яамны байгаль орчны болоод эрдэс баялгийн тухайн үеийн Эрдэс баялгийн яамны сайдын хамтарсан тушаалаар гаргасан журам бий. Журмын одоо үйлчлэх хүчин чадлынх нь хэмжээ ямар байна вэ, энэ дээр нь анхаарч үзээд, тэр байгаль орчинд учруулсан хохирлыг нь тооцох, нөхөн төлүүлэх энэ ажил дээрээ бол онцгой анхаарах хэрэгтэй байна.

Гуравдугаарт нь бол нэг анхаарах асуудал бол урт нэртэй гэж нэрлэгдэж байгаа энэ хуулийн маань ерөөсөө бодлого бол байгаль орчинд учруулсан хохирлыг нөхөж барагдуулах, нэмж нөхөн сэргээлтийг бүрэн хэмжээнд хийх, иргэдийн хяналтан дор 2 жилийн хугацаанд нөхөн сэргээлтийг бүрэн хэмжээнд хийх л энэ л одоо үндсэн концепци энэ хуулийн одоо гол амин сүнс нь энд байгаа.

Тэгээд тийм учраас энэ нөхөн сэргээлтийг хийх ажил дээр онцгой анхаарах хэрэгтэй байна. Та бүхний энэ аж ахуйн нэгж байгууллагуудын үйл ажиллагаанд хийсэн шалгалтын танилцуулгыг уншиж танилцсан. Энэ танилцуулган дээр бол хэд хэдэн компаниуд одоо үлгэр жишээ нөхөн сэргээлтээ хийсэн байнаа гэж ингэж одоо тайлан танилцуулгаа ирүүлсэн байна.

Тэгэхээр зэрэг үнэхээр одоо бүрэн хэмжээнд техникийн болоод биологийн нөхөн сэргээлтийг бүрэн хэмжээнд хийж үү. Өнөөдрийг хүртэл манай уул уурхайн компаниудын нөхөн сэргээлт хийж ирсэн нэг тийм өнгөц маягаар нэр төдий оромдсон энэ ажлыг нь хамааруулж үзэж байна уу. Энэ дээр бол нэлээн сайн бүр олон улсын түвшинд, тэр стандартынх нь дагуу бүрэн хэмжээгээр нөхөн сэргээлт хийх энэ талаас нь энэ дээр бол сайн анхаарч өгөх хэрэгтэй байнаа.

Ийм зүйлүүдийг нэлээн сайн анхаараад. Дөрөвдүгээрт, хамгийн сүүлд хэлэх юм бол энэ Засгийн газрын мөрийн хөтөлбөртөө бол оруулж чадаагүй юм. АН-ын мөрийн хөтөлбөрт бол дэвшүүлсэн байсан.

Манай намын мөрийн хөтөлбөрт дэвшүүлсэн байсан юм. Энэ гол мөрний урсац бүрэлдэх эх, ойн сан бүхий газрыг бол бүр одоо улсын бүр онцгой хамгаалалтанд. Бид нарын энэ хуулийн үзэл баримтлалын хүрээнд хамгаалж байгаагаас илүү хэмжээнд одоо хамгаалахаар ийм зорилт бодлогод тусгасан байсан. Харамсалтай нь бол Засгийн газрынхаа үйл ажиллагааны мөрийн хөтөлбөр дээр оруулаагүй.

Тэгэхээр зэрэг энэ дээр одоо Байнгын хороо Баярсайхан дарга минь та бүр онцгой анхаарч, энэний араас хөөцөлдөөч ээ. Гол мөрнийхөө урсац бүрэлдэх эхийг гол мөрнийхөө сав дагуу газар, тэр ойн сан бүхий газраа бүрэн хэмжээнд хамгаалах. Хүн хүч, одоо нөгөө байгаль орчны цагдаа, прокурор байгуулах байдаг юм уу эсвэл одоо бүр тусгай хамгаалалттай, тусгай объектыг харж хамгаалдаг ийм одоо зарчимд энэ хэмжээнд энийг хамгаалах талаас нэлээн санаачлагатай ажилламаар байна.

Бусад улс орнууд бол гол мөрнийхөө тухай бүр бие даасан хуультай улс орнууд маш олон байна. Нэг метр газрыг ч одоо үлдээхгүйгээр энэ хууль бодлогоор зохицуулдаг, хамгаалдаг, тэгээд одоо улс орныхоо энэ экологийн тэнцвэртэй байдлыг хадгалах, улс орны нийгэм, эдийн засгийг хөгжүүлэхэд одоо тэрийгээ эргэлтэнд оруулж ашигладаг ийм туршлага байгаа.

Тийм учраас бол энэ тал дээр манай Байнгын хороо бол нэлээн санаачлагатай ажиллах хэрэгтэй байнаа гэсэн ийм саналуудыг хэлье. Ингээд та бүхэндээ амжилт хүсье. Баярлалаа.

**Г.Баярсайхан:** -Баярлалаа. Энэ хуулийг анх санаачлаад бид бас өмнөх Их Хурал дээр энэ хуулийн төлөө бас багагүй тэмцэл өрнүүлж байж хуулийг батлуулсан юмаа. Тэгээд мэдээж одоо та бидний энэ хуулийг бас хэрэгжүүлэхийн төлөө нэр бүхий гишүүд одоо бас манай Болорчулуун гишүүн, Эрдэнэчимэг гишүүн, Наранхүү гишүүн, Баасанхүү гишүүн, миний бие бас ажлын хэсэг гаргаад ингээд ажиллаж байгаа.

Одоо бас таны ярьсан зүйлийг бас ажил хэрэг болгохын төлөө та чинь бас манай Байнгын хорооны гишүүн гэж би ойлгож байгаа шүү дээ тийм. Бүгдээрээ хамтдаа цаашаа зүтгэнээ. Энэ байгаль эх орон, газар шороогоо хамгаалахын төлөө бас дуу нэгтэй явах болноо гэдгээ бас хэлье.

Тэгээд уг тогтоолын төслийг дэмжиж байгаа гишүүд гараа өргөнө үү. 9-6. Тогтоолын төсөл дэмжигдлээ.

Өнөөдрийн Байгаль орны байнгын хорооны хурал хаасныг мэдэгдье. Баярлалаа.

***Хуралдаан 15 цаг 00 минутад өндөрлөв.***

Соронзон хальснаас буулгасан:

Хуралдааны тэмдэглэл хөтлөгч Д.Энэбиш